Շուշան Սարգսյան

**Շուշան Սարգսյան** — ուկրաինահայ կոմպոզիտոր։ Ստեղծագործում է դասական երաժշտության, կինոյի և երգարվեստի ուղղություններում։

## Կենսագրություն
Շուշան Սարգսյանը ստեղծագործական գործունեությունը սկսել է դեռևս 14 տարեկանում։ 1994 թվականին մասնակցել է «Одаренные дети — надежда Украины» մրցույթին, որտեղ ավելի քան 100 մասնակիցների շարքում ընդգրկվել է լավագույն տասնյակում՝ արժանանալով դիպլոմի և հատուկ մրցանակի։

Գերազանցությամբ ավարտելով հանրակրթական և երաժշտական դպրոցները՝ 1997 թվականին ընդունվել է Կրիվոյ Ռոգի պետական մանկավարժական համալսարանի երգչախմբային դիրիժորության բաժին։

2003 թվականին ավարտել է Խարկովի Կոտլյարևսկու անվան արվեստի ինստիտուտը (կոնսերվատորիա)՝ ստանալով երաժշտագետի որակավորում։

2008 թվականին ավարտել է Երևանի Կոմիտասի անվան պետական կոնսերվատորիայի ստեղծագործական բաժինը՝ կոմպոզիտոր Վարդան Աճեմյանի դասարանում։

2008 թվականին ընդունվել է Երևանի Կոմիտասի անվան պետական կոնսերվատորիայի ասպիրանտուրա՝ ստեղծագործական բաժին՝ կոմպոզիտոր, պրոֆեսոր, արվեստի վաստակավոր գործիչ Վարդան Աճեմյանի դասարան։

## Ստեղծագործական գործունեություն
2000 թվականին թողարկել է «Լուսնի տակ» ձայնասկավառակը։

2003 թվականին «Հայաստան երկիր» երգով դարձել է «Սայաթ-Նովա» հանրապետական երգի մրցույթի հաղթող։

2010 թվականին Երևանի Արամ Խաչատրյան համերգասրահում տեղի է ունեցել նրա «Պրեմիերա» խորագրով հեղինակային համերգը՝ ՀՀ ԿԳՄՍ նախարարության աջակցությամբ։ Համերգի ընթացքում համագործակցել է Հայաստանի պետական սիմֆոնիկ նվագախմբի հետ։

2011 թվականին իրականացրել է «Վերածնվի՛ր Ճապոնիա» բարեգործական նախագիծը, որը հիմնված էր համանուն ստեղծագործության վրա։

2012 թվականին «Վերածնունդ» միջազգային մրցույթ-փառատոնում արժանացել է Grand Prix-ի՝ «Մտորումներ» կամերային-վոկալ ստեղծագործության համար։ Նույն թվականին կոմպոզիտորների հանրապետական մրցույթում զբաղեցրել է երրորդ տեղը («Արևելք և Արևմուտք»)։

2014 թվականին համագործակցության պայմանագիր է կնքել ուկրաինական Moon Records Ukraine երաժշտական ընկերության հետ։ Նույն թվականին ստեղծել է «Золоті Ворота» երգը, որը լայն ճանաչում է ստացել Ուկրաինայում։

Տարիների ընթացքում կատարելագործել է իր մասնագիտական հմտությունները՝ համագործակցելով և ուսանելով Տիգրան Մանսուրյանի, Եվգենի Ստանկովիչի, Վալենտին Սիլվեստրովի և Վարդան Աճեմյանի մոտ։

2015 թվականից Հայաստանի կոմպոզիտորների միության անդամ է։

2016 թվականին Անաստասիա Պրիխոդկոն «I’m Free Now» երգով մասնակցել է «Եվրատեսիլ 2016»-ի ուկրաինական ընտրական փուլին։ Երգի ուկրաիներեն տարբերակը՝ «Я вільна»-ն, ընդգրկվել է երգչուհու ձայնասկավառում։

2017 թվականին «Նոր Ալիք» միջազգային մրցույթում հանդես է եկել որպես Սյուզաննա Մելքոնյանի երաժշտական պրոդյուսեր և «Навсегда» երգի հեղինակ, որի շնորհիվ երգչուհին դարձել է մրցույթի հաղթողներից մեկը։

2022 թվականին մասնակցել է Կաննի 75-րդ և Վենետիկի 79-րդ միջազգային կինոփառատոններին՝ ներկայացնելով իր ստեղծագործությունները։

2024 թվականին հեղինակել է «Jamais» ստեղծագործությունը՝ նվիրված Շառլ Ազնավուրի հարյուրամյակին։

2025 թվականին Կաննի 78-րդ միջազգային կինոփառատոնում ներկայացվել է նրա երաժշտությամբ «Relikvia» կարճամետրաժ ֆիլմը։

Նույն թվականին նրա «Reflections» և «Dialogue» մոնո-օպերաները ներկայացվել են «Grammy» երաժշտական մրցանակաբաշխությանը՝ «Լավագույն ժամանակակից դասական երաժշտություն» անվանակարգում։

2026 թվականին մասնակցել է Բեռլինի միջազգային կինոփառատոնին («Berlinale»)։

## Ստեղծագործություններ և ոճ
Շուշանը բազմաթիվ դասական ստեղծագործությունների հեղինակ է։ Նա գրում է պիեսներ, տրիոներ, երգեր, վարիացիաներ, սոնատներ, մոնո-օպերաներ, սյուիտներ և սիմֆոնիկ երաժշտություն։ Համագործակցում է դասական երաժշտության ոլորտում համաշխարհային հեղինակություն ունեցող սոլիստների և դիրիժորների հետ։

Շուշան Սարգսյանը նաև գրում է երաժշտություն ֆիլմերի համար։ Նրա հեղինակած soundtrack-երը նպաստում են ֆիլմի դրամատուրգիայի և հուզական մթնոլորտի ձևավորմանը՝ ընդգծելով պատմության հիմնական գաղափարներն ու տեսարանների տրամադրությունը։

Շուշան Սարգսյանը հեղինակ է ավելի քան 300 երգերի, որոնցից առավել հայտնի են «Հայաստան երկիր», «Revive Japan», «Золоті Ворота», «I’m Free Now», «Jamais» և այլ ստեղծագործություններ։ Նրա երգերը կատարում են համաշխարհային ճանաչում ունեցող երգիչներ, և դրանցից շատերը դարձել են հիթեր։

Կոմպոզիտորը ստեղծագործում է տարբեր երաժշտական ուղղություններում՝ Crossover, Soul, Jazz, Rock, Folk, Pop, Funk, Pop-rock և R’n’B։

## Այլ գործունեություն
Ներկայումս աշխատում է «Awakening» գործիքային ալբոմի և համանուն համերգային նախագծի վրա։

## Ծանոթագրություններ
__INDEX__